REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

13 Broj 06-2/160-12

19. septembar 2012. godine

B e o g r a d

Z A P I S N I K

DRUGE SEDNICE ODBORA ZA POLjOPRIVREDU, ŠUMARSTVO I VODOPRIVREDU, ODRŽANE 18. SEPTEMBRA 2012. GODINE

Sednica je počela u 17,05 časova.

Sednici je predsedavao Dušan Petrović, predsednik Odbora.

Sednici su prisustvovali članovi Odbora: Oto Kišmarton, Velimir Stanojević, Nenad Kitanović, Petar Kuntić, Stefana Miladinović, Čedomir Protić, Ružica Igić, Radmila Gerov i Arpad Fremont, kao i Saša Maksimović, zamenik člana.

Pored članova Odbora i zamenika člana sednici su prisustvovali: Dragomir J. Karić i Vesna Jovicki, narodni poslanici, kao i Dejan Krnjajić, državni sekretar i Ružica Tripić, načelnik Odeljenja za normativu pri Ministarstvu poljoprivrede, šumarstva i vodoprivrede.

Jednoglasno je usvojen sledeći

D n e v n i r e d

1. Razmatranje Predloga zakona o izmenama Zakona o vodama, u načelu, koji je podnela Vlada;

2. Razmatranje Predloga zakona o izmenama Zakona o šumama, u načelu, koji je podnela Vlada;

3. Razmatranje Predloga zakona o izmeni Zakona o stočarstvu, u načelu, koji je podnela Vlada;

4. Razmatranje Predloga zakona o izmenama Zakona o vinu, u načelu, koji je podnela Vlada, i

5. Razmatranje Predloga zakona o izmeni i dopunama Zakona o veterinarstvu, u načelu, koji je podnela Vlada.

Pre prelaska na razmatranje tačaka po utvrđenom dnevnom redu, usvojen Zapisnik prve sednice Odora, koja je održana 26. jula 2012. godine, a zatim i predlog predsednika da se obavi jedinstvena rasprava po svim tačkama.

I – V

Uvodne napomene je dao Dejan Krnjajić, državni sekretar u Ministarstvu poljoprivrede, šumarstva i vodoprivrede, naglasivši: da su u Ministarstvu svesni teške finansijske situacije i da se to najvećim delom oseća kod malih i srednjih preduzeća, kao i da je, imajući to u vidu Ministarstvo poljoprivrede, šumarstva i vodoprivrede zajedno sa Ministarstvom finansija napravilo analizu situacije i tražilo načine kako bi se kroz sistem taksi baš njima najviše i pomoglo.

U diskusiji su učestvovali: Dušan Petrović, Radmila Gerov, Oto Kišmarton, Petar Kuntić i Čedomir Protić, koji su istakli: da je neosporno da svi zajedno imamo veliku temu pred sobom u cilju pronalaženja najboljeg puta kako bi se sredilo stanje u finansijama u situaciji u kojoj se nalazimo; da je vrlo važno da, pre svega privreda i građani budu što više rasterećeni; da Srbija poseduje jedan veliki energetski potencijal i mogla bi za dve do tri godine da konvertuje dosta nafte, pogotovu što nafta i gas predstavljaju glavnu uvoznu robu; da se mora obnoviti novi ciklus u poljoprivrednoj proizvodnji, imajući u vidu veliki period suše i da se postavlja pitanje gde iznaći za sve to finansijska sredstva, kada ih i do sada nije bilo dovoljno; da se kod sistema odvodnjavanja i navodnjavanja moraju odrediti prioriteti, pri čemu glavnu reč treba dati stručnjacima iz ove oblasti, koji bi izradili studiju.

Postavljana su i pitanja predstavnicima Ministarstva, kao što su: kakve će biti posledice prelaska iz režima koji smo do sada imali, kada je izvršena tranzicija u jedan novi režim, kada treba sve stvari urediti na drugačiji način; da su predložena rešenja, između ostalih, kojim se umanjuju i prihodi Ministarstva poljoprivrede, šumarstva i vodoprivrede, pa se postavlja pitanje – šta će se dešavati sa mnogobrojnim funkcijama i pozicijama u ovom ministarstvu, naročito u oblasti šumarstva; šta će se dešavati sa naknadama za navodnjavanje i odvodnjavanje koje plaćaju praktično svi u ovoj državi, a koje ne koriste skupštine opštine za svoje potrebe u toj oblasti.

Na veći deo postavljenih pitanja članova Odbora odgovore su dali predstavnici Ministarstva poljoprivrede, šumarstva i vodoprivrede.

Posle rasprave Odbor je zaključio, u skladu sa članom 155. stav 2. Poslovnika Narodne skupštine, da predloži Narodnoj skupštini:

1. da ne prihvati Predlog zakona o izmenama Zakona o vodama, u načelu (4 za, 2 protiv, 3 uzdržana);

2. da prihvati Predlog zakona o izmenama Zakona o šumama, u načelu (6 za, 3 protiv);

3. da prihvati Predlog zakona o izmenama Zakona o stočarstvu, u načelu (7 za, 1 uzdržan);

4. da prihvati Predlog zakona o izmenama Zakona o vinu, u načelu (7 za), i

5. da prihvati Predlog zakona o izmeni i dopunama Zakona o veterinarstvu, u načelu (7 za, 1 uzdržan).

Za sve tačke dnevnog reda za izvestioca Odbora je određen Dušan Petrović, predsednik Odbora.

Posle završetka rasprave i glasanja po utvrđenom dnevnom redu predsednik je obavestio članove Odbora da je od strane Privredne komore Srbije dostavljeno njeno viđenje ekonomske politike, o čemu će se raspravljati na jednoj od narednih sednica Odbora, kao i o izboru zamenika predsednika Odbora.

Pošto drugih pitanja i predloga nije bilo, sednica je završena u 17,45 časova.

SEKRETAR PREDSEDNIK

Dobrica Zečević Dušan Petrović